(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ι΄

Δευτέρα 15 Οκτωβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Π. Μηταράκη, σελ.
2. Ανακοινώνεται ότι με την υπ’ αριθμόν 12802/8023, από 15 Οκτωβρίου 2018, απόφαση του Προέδρου της Βουλής συγκροτήθηκαν οι προβλεπόμενες, από το άρθρο 43Α του Κανονισμού της Βουλής, Υποεπιτροπές των Ειδικών Μόνιμων Επιτροπών: α) Υποεπιτροπή Υδατικών Πόρων της Ειδικής Μόνιμης Επιτροπής Προστασίας Περιβάλλοντος, β) Υποεπιτροπή για τα θέματα των Ατόμων με Αναπηρία της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου και γ) Υποεπιτροπή Νησιωτικών και Ορεινών Περιοχών της Ειδικής Μόνιμης Επιτροπής Περιφερειών, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επίκαιρης ερώτησης προς τον Υπουργό Υγείας, με θέμα: «Αναφορικά με τη σοβαρή καταγγελία εργαζομένου στο Κεντρικό Εργαστήριο Δημόσιας Υγείας για τη δημιουργία bitcoin στο χώρο του μηχανοστασίου», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.

Β. Επί της επίκαιρης ερώτησης:
ΓΕΩΡΓΙΑΔΗΣ Σ. , σελ.
ΞΑΝΘΟΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ι΄

Δευτέρα 15 Οκτωβρίου 2018

Αθήνα, σήμερα στις 15 Οκτωβρίου 2018, ημέρα Δευτέρα και ώρα 18.01΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι με την υπ’ αριθμόν 12802/8023, από 15 Οκτωβρίου 2018, απόφαση του Προέδρου της Βουλής συγκροτήθηκαν οι προβλεπόμενες από το άρθρο 43Α του Κανονισμού της Βουλής Υποεπιτροπές των Ειδικών Μόνιμων Επιτροπών: α) Υποεπιτροπή Υδατικών Πόρων της Ειδικής Μόνιμης Επιτροπής Προστασίας Περιβάλλοντος, β) Υποεπιτροπή για τα Θέματα των Ατόμων με Αναπηρία της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου και γ) Υποεπιτροπή Νησιωτικών και Ορεινών Περιοχών της Ειδικής Μόνιμης Επιτροπής Περιφερειών.

Η σχετική απόφαση έχει αναρτηθεί στην «Κοινοβουλευτική Διαφάνεια» και θα καταχωριστεί στα Πρακτικά της σημερινής συνεδρίασης.

(Η προαναφερθείσα απόφαση καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 5-8)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, ο Βουλευτής κ. Παναγιώτης (Νότης) Μηταράκης ζητεί άδεια ολιγοήμερης απουσίας στο εξωτερικό, σύμφωνα με το άρθρο 76 του Κανονισμού της Βουλής, από τις 2 Νοεμβρίου 2018 έως τις 4 Νοεμβρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν αρχίσουμε, επιτρέψτε μου να σας ανακοινώσω τις επίκαιρες ερωτήσεις του σημερινού δελτίου που δεν θα συζητηθούν.

Η δεύτερη με αριθμό 41/9-10-2018 επίκαιρη ερώτηση δεύτερου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον ΥπουργόΥγείας, με θέμα: «Γιατί δεν κάνετε δεκτή την τροπολογία της ΔΗΣΥ για τη λειτουργία χώρων ιατρικώς εποπτευόμενης χρήσης ψυχότροπων ουσιών; Μπορεί να εκπονηθεί Εθνικό Σχέδιο Δράσης κατά των Ναρκωτικών δίχως Εθνικό Συντονιστή;», δεν συζητείται λόγω κωλύματος του Βουλευτή.

Η τρίτη με αριθμό 43/9-10-2018 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς την ΥπουργόΠροστασίας του Πολίτη,με θέμα: «Σχετικά με φιλοσκοπιανή εκδήλωση στη Φλώρινα», δεν συζητείται.

Η τέταρτη με αριθμό 2/1-10-2018 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγούπρος την Υπουργό Προστασίας του Πολίτη,με θέμα: «Αναίτια βία άσκησε η ΕΛ.ΑΣ. στη διαδήλωση της Θεσσαλονίκης που διεξήχθη ενάντια στη Συμφωνία των Πρεσπών», δεν συζητείται.

Επίσης, η πρώτη με αριθμό 36/8-10-2018 επίκαιρη ερώτηση πρώτου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών,με θέμα: «Επισκόπηση δαπανών φορέων γενικής κυβέρνησης» δεν συζητείται λόγω κωλύματος του Αναπληρωτή Υπουργού Οικονομικών κ. Χουλιαράκη, με αιτία: «Φόρτος εργασίας».

Η δεύτερη με αριθμό 19/3-10-2018 επίκαιρη ερώτηση πρώτου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκουπρος τον Υπουργό Οικονομικών, με θέμα: «Το υπόλοιπο του ταμείου Μολυβιάτη», δεν συζητείται λόγω κωλύματος του Υπουργού Οικονομικών κ. Τσακαλώτου, με αιτία: «Φόρτος εργασίας».

Η τέταρτη με αριθμό 17/2-10-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Οικονομικών, με θέμα: «Αξιοποίηση του λογαριασμού της εισφοράς του ν.128/75 για την αρωγή των πυρόπληκτων της ανατολικής Αττικής», δεν συζητείται λόγω κωλύματος του Υπουργού Οικονομικών κ. Τσακαλώτου, με αιτία: «Φόρτος εργασίας».

Η τρίτη με αριθμό 28/8-10-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλουπρος τον Υπουργό Εθνικής Άμυνας**,** με θέμα: «Καζάνι έτοιμο να εκραγεί το κρατίδιο των Σκοπίων», δεν συζητείται λόγω κωλύματος του Υπουργού Εθνικής Άμυνας κ. Πάνου Καμμένου, με αιτία: «Φόρτος εργασίας».

Αρχίζουμε, λοιπόν, με τη μοναδική ερώτηση που θα συζητηθεί σήμερα, η οποία είναι η πρώτη με αριθμό 37/8-10-2018 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, με θέμα: «Αναφορικά με τη σοβαρή καταγγελία εργαζομένου στο Κεντρικό Εργαστήριο Δημόσιας Υγείας για τη δημιουργία bitcoin στον χώρο του μηχανοστασίου».

Παρακαλώ, κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, ευχαριστώ πολύ.

Δεδομένου ότι είναι η μοναδική επίκαιρη ερώτηση, πιστεύω ότι θα υπάρξει και μια κατανόηση στον χρόνο.

Κύριε Υπουργέ, σας ευχαριστώ πάρα πολύ για την παρουσία σας εδώ σήμερα. Ομολογώ ότι απογοητεύτηκα λίγο. Μην το πάρετε προσωπικά. Περίμενα ότι, λόγω ΚΕΕΛΠΝΟ και Ρόζενμπεργκ, θα είναι εδώ ο προσφιλής σε εμένα κ. Πολάκης, που συνήθως εμπλέκεται στα του ΚΕΕΛΠΝΟ.

Και, επειδή προανήγγειλε τις διώξεις μας και τις φυλακίσεις μας χθες και η συζήτηση έχει και το στοιχείο του επικαίρου, καλό είναι να σας ρωτήσω ευθέως και εσάς να μας πείτε εάν και εσείς πιστεύετε ότι ο μόνος τρόπος για να κερδίσετε τις επόμενες εκλογές είναι να κλείσετε κάποιον από τους πολιτικούς σας αντιπάλους στη φυλακή. Θα έχει ενδιαφέρον και η δική σας γνώμη για αυτό.

Και, επειδή έχει και την αγωνία για την ταχύτητα της δικαιοσύνης ο κ. Πολάκης, ενημερώνω και τον ίδιο και τον κύριο Υπουργό -και το καταθέτω στα Πρακτικά της Βουλής- ότι από τις 21-7-2017 ο ανακριτής κ. Σπυρίδων Καποδίστριας έχει αιτηθεί στον κ. Ρόζενμπεργκ, με επείγον έγγραφό του, να του δώσει όλα τα στοιχεία για να προχωρήσει η εξαιρετικά κατεπείγουσα υπόθεση, κατά τον εισαγγελέα, για τους υπαλλήλους του κ. Πολάκη, στους οποίους έχει ασκηθεί δίωξη σε βαθμό κακουργήματος για παράνομες προσλήψεις στο ΚΕΕΛΠΝΟ.

(Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ενημερώνω, κύριε Υπουργέ, για να το πείτε στον κύριο Αναπληρωτή σας, ο οποίος «αγωνιά» για την ταχύτητα της δικαιοσύνης, ότι σχεδόν δύο χρόνια μετά -ενάμιση για την ακρίβεια- ο κ. Ρόζενμπεργκ δεν έχει στείλει κανένα από αυτά τα στοιχεία στον ανακριτή. Άρα, αντί να κοιτάζει ο κ. Πολάκης μακρόσυρτες συνταγματικές μεταβολές, ας πει στον υφιστάμενό του, τον κ. Ρόζενμπεργκ, ή πείτε το εσείς, να στείλει στον ανακριτή τα στοιχεία τα οποία έχει ζητήσει.

Και πάω λίγο στο σημερινό θέμα, το οποίο, κύριε Πρόεδρε, θα έμοιαζε με σενάριο επιστημονικής φαντασίας, εάν δεν ήταν πραγματικό. Ποια είναι η ιστορία; Στις 17 Σεπτεμβρίου του 2018, ένας υπάλληλος του ΚΕΔΥ, του Κέντρου Δημόσιας Υγείας του ΚΕΕΛΠΝΟ στη Βάρη, κάνει καταγγελία, κατόπιν προηγούμενης έγγραφης καταγγελίας, στις 14 του μηνός, από μια εταιρεία που εγκατέστησε στο ΚΕΔΥ της Βάρης μηχανήματα ηλεκτρολογικού εξοπλισμού, ότι έπιασαν μέσα στο δημόσιο κτήριο του ΚΕΕΛΠΝΟ μηχανήματα για «εξόρυξη» bitcoin. Αυτός είναι ο όρος που χρησιμοποιείται, «mining» στα αγγλικά.

Για να καταλάβει ο κόσμος για τι μιλάμε, πρόκειται για ένα πολύ σοβαρό θέμα. Διότι τι έκαναν οι άνθρωποι αυτοί, κύριε Πρόεδρε; Έβαλαν πάνω στο κτήριο του ΚΕΕΛΠΝΟ μηχανήματα που καταναλίσκουν τεράστιες ποσότητες ρεύματος, ώστε να παράγουν bitcoin και να παίρνουν τα λεφτά, εις βάρος μας, φοροδιαφεύγοντας και κάνοντας και ξέπλυμα μαύρου χρήματος.

Και μάλιστα -και αυτό είναι που δεν έχει απαντηθεί καθόλου από τον κύριο Υπουργό- καταθέτω για τα Πρακτικά της Βουλής το εξής αμίμητο. Δεν ξέρω εάν το γνωρίζετε. Ο υπάλληλος του ΚΕΕΛΠΝΟ, ο Νίκος Κ. -δεν λέω το επώνυμό του για λόγους προστασίας των προσωπικών δεδομένων, αλλά είναι δυστυχώς τα στοιχεία του πάνω στην αγγελία-, δύο μήνες πριν από την καταγγελία είχε αναρτήσει, κύριε Πρόεδρε, στο διαδίκτυο διαφήμιση με την διεύθυνση του ΚΕΕΛΠΝΟ στη Βάρη, που υποσχόταν απόδοση 30% ετησίως, από 1.000 ευρώ και παραπάνω επένδυση έως και 100.000 ευρώ επένδυση. Δηλαδή έδινε τόκο 30% τον χρόνο μέσα από το ΚΕΕΛΠΝΟ. Πάρτε και τη διαφήμιση να τη δείτε.

(Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ενημερώνω, επειδή ψάχνετε πολύ τα σκάνδαλα εκεί. Ο κ. Πολάκης άμα δει σκάνδαλο τρέχει, αλλά του ξέφυγε το bitcoin με το ξέπλυμα του χρήματος μέσα από το ΚΕΕΛΠΝΟ.

Και ακούστε τώρα το αμίμητο, το οποίο είναι και η βάση της ερωτήσεώς μου. Έρχεται η εταιρεία και εγκαθιστά τα μηχανήματα, κατόπιν διαβεβαιώσεως του υπαλλήλου ότι υπάρχει έγκριση του κ. Ρόζενμπεργκ. Γιατί μέσα στη δικογραφία, όπως θα δείτε και στις καταγγελίες, έβαλε υπογραφή ότι ο κ. Ρόζενμπεργκ, ο Πρόεδρος του ΚΕΕΛΠΝΟ, που έχετε τοποθετήσει εκεί, ήταν ενήμερος για την αγορά αυτών των μηχανημάτων. Θα κρίνει η δικαιοσύνη αν ήταν ή όχι.

Αυτό, όμως, που μας κάνει τεράστια εντύπωση, κύριε Υπουργέ -και με αυτό θα κλείσω και θέλω πραγματικά να μου απαντήσετε-, είναι το εξής: Ξέρετε τι έγινε με τον εν λόγω υπάλληλο, ο οποίος έβαλε αυτή τη διαφήμιση στο διαδίκτυο που κατέθεσα προηγουμένως, που έκανε ξέπλυμα μαύρου χρήματος μέσα από το κτήριο του ΚΕΕΛΠΝΟ; Τον αναβάθμισε ο κ. Ρόζενμπεργκ. Του είπε -λέει- ότι θα τον καλέσει για εξηγήσεις πειθαρχικού χαρακτήρα στο ΚΕΕΛΠΝΟ και τελικά τον τοποθέτησε στο κεντρικό κτήριο του ΚΕΕΛΠΝΟ στο Μαρούσι και του έδωσε τη θέση του Αναπληρωτή Υπευθύνου Διαχείρισης και Διανομής Εντύπου Υλικού του ΚΕΕΛΠΝΟ. Μάλλον για να κάνει και έντυπη διαφήμιση για το ξέπλυμα.

Δηλαδή, ο υπάλληλος ο οποίος έκανε διαφήμιση για ξέπλυμα όχι μόνο δεν τιμωρήθηκε από τον κ. Ρόζενμπεργκ, αλλά αναβαθμίστηκε κιόλας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Γεωργιάδη, ολοκληρώστε, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Και το λέω αυτό, κύριε Υπουργέ, γιατί πρόσφατα το ΚΕΕΛΠΝΟ απέλυσε υπαλλήλους –τους γνωστούς υπαλλήλους που κατηγορεί ο κ. Πολάκης–, διότι δεν άντεχε μύγα στο σπαθί του ο κ. Ρόζενμπεργκ. Τώρα, ξαφνικά, με διαφήμιση για ξέπλυμα στο διαδίκτυο, με καταγγελίες της εταιρείας ότι ενέπλεξε τον ίδιο τον Ρόζενμπεργκ ο υπάλληλος, ότι ο Ρόζενμπεργκ του είπε να κάνει το ξέπλυμα, πάει και τον αναβαθμίζει στο ΚΕΕΛΠΝΟ και του δίνει και καλύτερη θέση; Κι εσείς ως Υπουργός έχετε ασχοληθεί με αυτή την υπόθεση; Ποια είναι τα πορίσματά σας;

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ, κύριε Πρόεδρε.

Να τα πάρουμε με τη σειρά.

**ΠΡΟΕΔΡΕΥΩΝ (Δημήτριος Κρεμαστινός):** Έχω την εντύπωση ότι μάλλον επί του θέματος πρέπει να απαντήσετε. Εγώ το λέω γιατί απεραντολογούμε.

**ΑΝΔΡΕΑΣ ΞΑΝΘΟΣ (Υπουργός Υγείας):** Θα απαντήσω. Τώρα ο κ. Γεωργιάδης έχει μια τάση να απλώνει πολύ τον τραχανά.

**ΠΡΟΕΔΡΕΥΩΝ (Δημήτριος Κρεμαστινός):** Όχι, εννοώ επί του θέματος της ερωτήσεως.

**ΑΝΔΡΕΑΣ ΞΑΝΘΟΣ (Υπουργός Υγείας):** Κοιτάξτε ποιο είναι το πραγματικό γεγονός. Το πραγματικό γεγονός είναι ότι όντως μέσα στις εγκαταστάσεις του ΚΕΔΥ στη Βάρη βρέθηκαν δύο μηχανήματα, τα οποία δεν είχαν σχέση με τις υπόλοιπες εγκαταστάσεις του ΚΕΔΥ. Και λέει η αρμόδια εταιρεία, η οποία υποστηρίζει τηλεπικοινωνιακά και πληροφοριακά τη μονάδα αυτή –είναι μια συγκεκριμένη εταιρεία, «ΕPSILON TELEDATA» είναι το όνομά της– κατά την εκτίμησή της το εξής: «Πιθανολογούμε, χωρίς να είμαστε απόλυτοι, ότι πιθανόν αυτά όντως να είναι κάποια μηχανήματα που έχουν σχέση με εξόρυξη κρυπτονομισμάτων, bitcoin κ.λπ.».

Επίσης, υπάρχει και η γνωμοδότηση ενός εξωτερικού συνεργάτη, ηλεκτρολόγου μηχανολόγου, ο οποίος λέει το ίδιο, χωρίς να είναι ειδικός: «Θεωρώ ότι υπάρχει αυτή η πιθανότητα».

Η καταγγελία αυτή γίνεται στις 13 Σεπτεμβρίου. Στις 12 Σεπτεμβρίου ο κ. Ρόζενμπεργκ κάνει περιοδεία στο ΚΕΔΥ, επισκέπτεται τους χώρους. Επιλέγει να επισκεφθεί και χώρους όπως τα ψυγεία, τους αποθηκευτικούς χώρους, τα υπόγεια, τις εγκαταστάσεις, συνοδευόμενος από υπαλλήλους, μεταξύ των οποίων και ο κύριος στον οποίο αναφερθήκατε. Δεν υπάρχει καmμία αναφορά για αυτό το γεγονός.

Στη συνέχεια, υπάρχει καταγγελία. Γίνεται η γνωμοδότηση από αυτούς που προανέφερα. Αμέσως το θέμα έρχεται στη διοίκηση του ΚΕΕΛΠΝΟ. Το Διοικητικό Συμβούλιο καλεί σε πειθαρχικό έλεγχο τους δύο εμπλεκόμενους υπαλλήλους, έναν που είχε την αρμοδιότητα και τον γενικό υπεύθυνο της δομής. Τους ζητάει εγγράφως εξηγήσεις. Δεν πείθεται από τις εξηγήσεις, ιδιαίτερα του κυρίου στον οποίο αναφερθήκατε με τα αρχικά, στον οποίο επιβάλλει την ανώτερη δυνατή πειθαρχική ποινή, δηλαδή στέρηση μισθού για τρεις μήνες και μετακίνησή του από τον χώρο στον οποίο εργαζόταν και είχε την ευθύνη, διότι προφανώς δεν υπήρξαν αποχρώσες ενδείξεις ότι έχει ευθύνη για την τοποθέτηση αυτών των μηχανημάτων. Αυτά μέχρις ότου φυσικά διαλευκανθεί πλήρως η υπόθεση. Στον άλλο υπάλληλο επιβάλλει μια μικρότερης σημασίας πειθαρχική ποινή.

Ταυτόχρονα, ο κ. Ρόζενμπεργκ από τις 17 Σεπτεμβρίου διαβιβάζει στον εισαγγελέα πρωτοδικών, ο οποίος στη συνέχεια διαβιβάζει τον φάκελο στην εισαγγελέα διαφθοράς. Διαβιβάζεται η υπόθεση στην αρμόδια Επιτροπή Δίωξης Ηλεκτρονικού Εγκλήματος της Ελληνικής Αστυνομίας και στη Γενική Επιθεωρήτρια Δημόσιας Διοίκησης. Άρα η διοίκηση του ΚΕΕΛΠΝΟ ενεργεί κατά τα οφειλόμενα και κατά τα νομίμως πρέποντα, δηλαδή ασκεί έλεγχο πειθαρχικό και επιβάλλει ποινή.

Ο εν λόγω υπάλληλος, κύριε Γεωργιάδη, δεν αναβαθμίστηκε, αλλά απομακρύνθηκε και επιλέχθηκε μία υπηρεσία στο κεντρικό κτήριο του ΚΕΕΛΠΝΟ για να τοποθετηθεί, μέχρις ότου διερευνηθεί πλήρως η υπόθεση.

Σφραγίστηκε ο χώρος, απαγορεύθηκε η πρόσβαση σε οποιονδήποτε χωρίς άδεια από τον πρόεδρο να έχει επαφή και περιμένουμε το πόρισμα και τον έλεγχο, τον οποίον θα ασκήσουν οι αρμόδιες υπηρεσίες.

Άρα η διοίκηση του ΚΕΕΛΠΝΟ δεν έχει καμμιά συμπεριφορά ενοχική απέναντι σ’ αυτή την υπόθεση.

Προφανώς είναι κάτι το οποίο συνέβη χωρίς να το γνωρίζει. Προφανώς κάποιος υπάλληλος του ΚΕΕΛΠΝΟ -δεν ξέρουμε αν είναι ο συγκεκριμένος ή κάποιος άλλος- τοποθέτησε τα μηχανήματα. Θα διερευνηθεί αν ήταν αυτή ακριβώς η χρήση τους και η ζημία, η οποία ενδεχομένως επήλθε, λόγω του ότι είναι ενεργοβόρα τα μηχανήματα αυτά, στη διαχείριση -ας πούμε- των χρημάτων του ΚΕΕΛΠΝΟ.

Υπάρχει διαβεβαίωση από την αρμόδια εταιρεία υποστήριξης τηλεπικοινωνιακών συστημάτων ότι δεν υπήρξε πρόσβαση στα δεδομένα, τα οποία είναι πάρα πολύ ευαίσθητα. Τα δεδομένα του Κεντρικού Εργαστηρίου Δημόσιας Υγείας αντιλαμβάνεστε ότι είναι πάρα πολύ ευαίσθητα και πρέπει να διασφαλίζεται η ασφάλεια και η μη πρόσβαση οποιουδήποτε στα δεδομένα αυτά.

Άρα σ’ αυτό το πολύ κρίσιμο κομμάτι δεν φαίνεται να υπάρχει επίπτωση. Υπάρχει πιθανή επίπτωση στην κατανάλωση ηλεκτρικού ρεύματος στη συγκεκριμένη δομή κ.λπ.. Νομίζω, λοιπόν, ότι έγινε πολύς θόρυβος για το τίποτα.

Πραγματικά, θα ελεγχθεί με την έννοια τού να προσπαθήσουμε να αποδώσουμε ευθύνες στην παρούσα διοίκηση του ΚΕΕΛΠΝΟ. Γίνεται μια προσπάθεια και εδώ φαίνεται ότι δεν σας ενημερώνουν καλά οι άνθρωποι με τους οποίους είχατε επαφή, ίσως επειδή απομακρύνθηκαν τον τελευταίο καιρό από το ΚΕΕΛΠΝΟ και γι’ αυτό σας έδωσαν –νομίζω- μια μη ακριβή εικόνα. Άρα στο πλαίσιο της πειθαρχικής τιμωρίας μετακινήθηκε ο εν λόγω υπάλληλος και όχι στο πλαίσιο της αναβάθμισης, της επιβράβευσής του.

Θυμίζω ότι αυτοί οι υπάλληλοι που λέτε δεν απολύθηκαν από τη διοίκηση του ΚΕΕΛΠΝΟ έτσι εν αιθρία. Τους αποδόθηκαν κατηγορίες από τον εισαγγελέα για κακουργηματικές πράξεις. Αυτή είναι η αλήθεια και φυσικά αυτό συνέβη και με τον κ. Παπαδημητρίου, τον πρώην γενικό διευθυντή του ΚΕΕΛΠΝΟ, ο οποίος επίσης αμετάκλητα είχε παραπεμφθεί για κακουργηματικές πράξεις εις βάρος του φορέα. Νομίζω ότι σωστά η διοίκηση όφειλε να προστατεύσει το κύρος και την αξιοπιστία του φορέα και τη δουλειά των εντίμων υπαλλήλων και αξιόλογων επιστημόνων, οι οποίοι δουλεύουν για να προστατεύουν τη δημόσια υγεία και δεν συμμετείχαν σ’ ένα όργιο διαφθοράς και φαυλότητας, που ξέρουμε ότι υπήρξε την προηγούμενη περίοδο.

Αυτά είναι, λοιπόν, τα γεγονότα. Αυτή η υπόθεση θα ελεγχθεί από τις αρμόδιες ελεγκτικές και διωκτικές αρχές. Όταν υπάρξουν πορίσματα και ευθύνες, θα αποδοθούν και να μην έχετε καμμία αμφιβολία περί αυτού.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Γεωργιάδη, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Θα ξεκινήσω από το τελευταίο.

Θεωρώ ότι εσείς δεν είστε καλά πληροφορημένος και δεν θεωρώ ότι είστε και εμπλεκόμενος -θέλω να είμαι ειλικρινής- όπως ο Αναπληρωτής σας. Μάλλον δεν ξέρετε πολύ καλά την υπόθεση.

Η κ. Τσάγκαρη δεν έχει καμμία δίωξη κακουργηματικού χαρακτήρα. Έχει την ίδια ακριβώς δίωξη με τον κ. Καλαμπαλίκη, μόνο που ο κ. Καλαμπαλίκης είπε αυτά που ήθελε ο κ. Πολάκης και η κ. Τσάγκαρη είπε τα αντίθετα.

Ξέρετε, κύριε Υπουργέ, τι έκανε ο κ. Ρόζενμπεργκ και το διοικητικό σας συμβούλιο; Απέλυσε την πρώτη με την ίδια κατηγορία και δεν απέλυσε τον δεύτερο με την ίδια κατηγορία. Άρα μη μου λέτε εμένα εδώ πέρα μέσα ότι το έκαναν για να προστατεύσουν το ΚΕΕΛΠΝΟ. Το έκαναν για να προστατεύσουν τον Πολάκη.

Επίσης, να σας πω, κύριε Υπουργέ, ότι στην αρχή κατέθεσα ένα έγγραφο για τον ανακριτή που με εξαιρετικά επείγον έγγραφό του ζητάει εδώ και ενάμιση χρόνο τον κ. Ρόζενμπεργκ για δίωξη κακουργηματικού χαρακτήρα για άλλους υπαλλήλους του ΚΕΕΛΠΝΟ, οι οποίοι είναι, όμως, τοποθετημένοι από τον κ. Πολάκη. Αυτούς τους υπαλλήλους που έχουν δίωξη κακουργηματικού χαρακτήρα, κύριε Ξανθέ, γιατί δεν τους απολύσατε για να προστατεύσετε το κύρος του ΚΕΕΛΠΝΟ;

Άρα, παρακαλώ πολύ, να έχουμε ειλικρίνεια όταν μιλάμε. Διώξατε αυτούς τους ανθρώπους, μόνο και μόνο γιατί δεν έκαναν το χατίρι του Πολάκη. Είναι ο μεγαλύτερος ορισμός πολιτικής δίωξης.

Θα πω και κάτι ακόμη, γιατί είναι επίκαιρο σήμερα, κύριε Υπουργέ.

Όλο αυτό στηρίχθηκε στο πόρισμα της κ. Παπασπύρου. Τη γνώμη μου την έχω πει δημοσίως, και δεν θα την επαναλάβω. Ξέρετε, όμως, τι έβγαλε σήμερα η ελληνική δικαιοσύνη για την κ. Παπασπύρου;

Σήμερα έγινε η δίκη αυτών των υπαλλήλων από τη ΣΤΑΣΥ, που διώχθηκαν και αυτοί για κακούργημα βάσει του πορίσματος της κ. Παπασπύρου. Και ξέρετε τι είπε το δικαστήριο; Είπε ότι το πόρισμα της κ. Παπασπύρου είναι για τα σκουπίδια. Και τους αθώωσε όλους ομοφώνως.

Άρα μη μου λέτε εμένα για το όργιο κακοδιαχείρισης του ΚΕΕΛΠΝΟ. Και εσείς είστε έντιμος άνθρωπος. Για να το πείτε αυτό στη Βουλή, πρέπει να υπάρχει μία καταδίκη. Έχετε να μου δείξετε μία καταδίκη για έναν; Καμμία δεν έχετε! Αντιθέτως, ήρθε στη Βουλή ο κ. Πολάκης, είπε ότι υπάρχουν 230 εκατομμύρια ευρώ έλλειμμα στο ΚΕΕΛΠΝΟ, έγινε ρεζίλι των σκυλιών από τους ορκωτούς λογιστές και φυσικά από εκείνη τη μέρα στο αγαπημένο του Facebook ούτε μαντινάδες έγραφε για το ΚΕΕΛΠΝΟ ούτε τίποτα, γιατί έγινε ρεζίλι. Επομένως, εσείς, λοιπόν, να μην επαναλαμβάνετε πράγματα στα οποία δεν έχετε συμμετοχή.

Πάμε τώρα στο θέμα του bitcoin. Μάλλον δεν το έχετε καταλάβει καλά και το έχετε υποτιμήσει. Σας διαβάζω από την κατάθεση την καταγγελία της εταιρείας, που βεβαίως και εσείς την έχετε διαβάσει: «Κατόπιν συζήτησαν για τα παραπάνω μηχανήματα και ο συνεργάτης μου» -λέει η εταιρεία- «ζήτησε ενημέρωση για τον λόγο που τοποθετήθηκαν στον συγκεκριμένο χώρο και για την εργασία που εκτελούν». Ο υπάλληλος του απάντησε ότι είναι δεύτερο back up για τα αρχεία του κτηρίου και ότι έχει γνώση του θέματος και ο Πρόεδρος του ΚΕΕΛΠΝΟ κ. Ρόζενμπεργκ.

Πάρτε το δημοσίευμα.

(Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν καταλάβατε. Στην καταγγελία κατονομάζεται ο ίδιος ο κ. Ρόζενμπεργκ, αναφέρεται δηλαδή ότι είχε γνώση ο κ. Ρόζενμπεργκ.

Και ξέρετε και το καλύτερο, κύριε Υπουργέ; Διότι αυτό δεν μπορεί να μην το ξέρετε εσείς που είστε τόσο καλά ενημερωμένος, ενώ εγώ δεν είμαι. Δεν ξέρετε ότι ο κ. Ρόζενμπεργκ ότι εδώ και ενάμιση χρόνο έχει βγάλει ειδική εγκύκλιο και κλείνουν τα κτήρια του ΚΕΕΛΠΝΟ στις 17.00΄; Έχει ο ίδιος ή οι άνθρωποί του τα κλειδιά και δεν μπορεί να μπει ούτε ένας υπάλληλος μέσα, αν δεν πάρει άδεια από τον κ. Ρόζενμπεργκ. Δεν ξέρετε ότι υπάρχει καταγγελία στην εισαγγελία οροθετικής υπαλλήλου, που γύρισε να πάρει τα φάρμακά της από το γραφείο και δεν της επέτρεψαν να μπει λόγω της παγίας εντολής του κ. Ρόζενμπεργκ;

Πώς γίνεται, ενώ ο κ. Ρόζενμπεργκ τα ελέγχει όλα σε τόσο μεγάλο βαθμό και δεν μπορεί κανείς να μπει στο ΚΕΕΛΠΝΟ ή να βγει χωρίς να το ξέρει αυτός, να του ξέφυγε ότι επί δύο μήνες ο άλλος έκανε διαφήμιση για ξέπλυμα «μαύρου» χρήματος από το διαδίκτυο, κύριε Υπουργέ; Ποιον πάτε να πείσετε;

Μη μου λέτε, επίσης, ότι δεν αναβαθμίστηκε -το λέω για να το ακούσει ο ελληνικός λαός- ο υπάλληλος που έχει αναρτημένη διαφήμιση στο διαδίκτυο για ξέπλυμα –ξέπλυμα, δεν τρώει ρεύμα, που είπατε- μαύρου χρήματος. Αυτό έκανε μέσω του bitcoin, γι’ αυτό είναι με 30% τόκο.

Και δεν το έκανε, όπως νομίζετε, κύριε Υπουργέ. Ίσως να μην είστε επαρκώς ενημερωμένος εσείς. Ξέρετε τι λέει μέσα η καταγγελία για το πώς κατάλαβε η εταιρεία ότι υπάρχουν αυτά τα μηχανήματα; Έκαιγαν οι τοίχοι. Έπαιρνε τόσο ρεύμα αυτό το μηχάνημα, που το κτήριο έκαιγε και φοβήθηκαν ότι θα έπαιρνε φωτιά και έτσι αποφάσισαν να ασχοληθούν και να δουν τι είναι αυτό που κάνει τους τοίχους όλου του κτηρίου να καίγονται από επάνω μέχρι κάτω λόγω του ρεύματος που κατανάλωναν αυτά τα μηχανήματα.

Και όλα αυτά που συνέβαιναν επί τρεις μήνες, ο κ. Ρόζενμπεργκ, ο τόσο επιμελής, δεν τα είχε καταλάβει καθόλου και χρειάστηκε το δημοσίευμα της εφημερίδας «ΠΡΩΤΟ ΘΕΜΑ» που τώρα σας έδωσα και η καταγγελία της εταιρείας για να κινηθεί;

Και όλα αυτά που μας είπατε, για να κλείσω, είναι τα απολύτως αυτονόητα, κύριε Υπουργέ. Αν δεν έκανε ο κ. Ρόζενμπεργκ αυτά που μας είπατε, θα είχε πάει ήδη μέσα ο ίδιος.

Επί της ουσίας, ο υπάλληλος ο οποίος κατονόμασε τον ίδιο τον κ. Ρόζενμπεργκ και είπε ότι γνώριζε για τα μηχανήματα είναι σήμερα στην κεντρική υπηρεσία του ΚΕΕΛΠΝΟ. Θα ξαναπώ τη θέση του, γιατί είπατε ότι δεν είναι αναβάθμιση: Έχει καθήκοντα Αναπληρωτή Υπευθύνου Διαχείρισης και Διανομής Εντύπου Υλικού του ΚΕΕΛΠΝΟ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μεγάλη ποινή έφαγε για ξέπλυμα ο υπάλληλος! Μεγάλη ποινή! Ή μήπως ήξερε τελικά ο κ. Ρόζενμπεργκ; Σας πέρασε από το μυαλό ότι μπορεί να το ήξερε;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο για τη δευτερολογία σας.

**ΑΝΔΡΕΑΣ ΞΑΝΘΟΣ (Υπουργός Υγείας):** Αν κατάλαβα, λοιπόν, καλά, αυτό που μας λέτε είναι ότι η Διοίκηση του ΚΕΕΛΠΝΟ και προσωπικά ο κ. Ρόζενμπεργκ εν γνώσει του επέτρεπε να λειτουργεί αυτή η διαδικασία, που δεν είναι αποδεδειγμένο ότι ήταν αυτό, πιθανολογείται, όπως είπα πριν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Να ελεγχθεί, να το ελέγξετε!

**ΑΝΔΡΕΑΣ ΞΑΝΘΟΣ (Υπουργός Υγείας):** Κανένας δεν το έχει αποδείξει. Εσείς αναπαράγετε μία μαρτυρία μιας εταιρείας, που μάλιστα λέει «χωρίς να είμαστε ειδικοί, πιθανολογούμε». Αυτό είναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μα, κατέθεσα τη διαφήμιση!

**ΑΝΔΡΕΑΣ ΞΑΝΘΟΣ (Υπουργός Υγείας):** Λέτε, λοιπόν, ότι εν γνώσει του το έκανε αυτό και μάλιστα αυτόν που τον κατήγγειλε –υποτίθεται- τον αναβαθμίζει κιόλας. Δεν βγαίνει συμπέρασμα από αυτό, κύριε Γεωργιάδη.

Ξέρετε ποιο είναι το δικό μου συμπέρασμα; Το δικό μου συμπέρασμα είναι ότι επειδή ακριβώς δεν μπορείτε ούτε καν να υπονοήσετε ότι μπορεί αυτή η Διοίκηση του ΚΕΕΛΠΝΟ και η πολιτική της ηγεσία να έχουν σχέση με φαύλη διαχείριση και με πραγματικά νομίσματα, ανακαλύπτετε τα «κρυπτονομίσματα». Και πάτε να στήσετε μια συζήτηση που, πραγματικά, νομίζω ότι προσβάλλει και τη νοημοσύνη των ανθρώπων που παρακολουθούν.

Όσον αφορά αυτό καθαυτό το θέμα του ΚΕΕΛΠΝΟ, για το οποίο έχουμε συζητήσει πάρα πολλές φορές, κύριε Γεωργιάδη, εντυπωσιάζομαι με την προσπάθεια που κάνετε διαρκώς να παρέχετε πολιτική ασυλία -αυτό λέω εγώ αυτή τη στιγμή- στους ανθρώπους που αποδεδειγμένα από τον αρμόδιο εισαγγελέα σε ειδικό πόρισμα τους έχουν απαγγελθεί κατηγορίες για κακουργηματικές πράξεις, να πιέζετε συνεχώς λίγο πριν την έκδοση του πορίσματος, να δίνετε συνεντεύξεις και να προσπαθείτε να δημιουργήσετε κλίμα επερχόμενων πολιτικών διώξεων σε έναν φορέα που ξέρει όλη η κοινωνία -και ιδιαίτερα ο υγειονομικός κόσμος- ότι ήταν η επιτομή της φαυλότητας, της αδιαφανούς διαχείρισης, της σπατάλης δημοσίου χρήματος, των πελατειακών σχέσεων και της συναλλαγής με συμφέροντα.

Αυτό το ξέρουν όλοι και ξέρουν, επίσης, πολύ καλά ότι αυτή η Κυβέρνηση ήταν η μόνη που είχε το πολιτικό θάρρος να ανοίξει μέτωπο με αυτό το πεδίο και να αρχίσει να παροχετεύει το απόστημα. Και έδιωξε το πρόσωπο-κλειδί, που ήταν ο κ. Παπαδημητρίου και τον οποίο, επίσης, ξέρει όλος ο κόσμος.

Σας παρακαλώ, λοιπόν, πάρα πολύ! Εδώ έχουμε μια διαδικασία που είναι σε θεσμική διερεύνηση και από την εξεταστική επιτροπή της Βουλής και φυσικά από τη δικαιοσύνη. Μην εμφανίζεστε, λοιπόν -γιατί νομίζω ότι αυτό δείχνει ενοχική συμπεριφορά- να σπεύδετε να πείτε ότι όλα αυτά είναι κατασκευάσματα του Πολάκη, της Κυβέρνησης, της Παπασπύρου, του Υπουργού Δικαιοσύνης, του Ξανθού –δεν ξέρω τίνων- και ότι όλα αυτά αποσκοπούν σε πολιτικές διώξεις αντιπάλων.

Μη σπεύδετε να τα κάνετε αυτά και να τα λέτε, διότι απλώς, κατά την άποψή μου, θα εκτεθείτε. Το απόστημα παροχετεύτηκε και, πραγματικά, θα προχωρήσουμε στο επόμενο διάστημα και θα φέρουμε -πιθανόν στον επόμενο μήνα- νομοσχέδιο για τη θεσμική αναδιοργάνωση του ΚΕΕΛΠΝΟ. Θα κάνουμε μια σοβαρή παρέμβαση εξυγίανσης, θα αλλάξουμε και το όνομα για να δώσουμε το σήμα ότι αποκοπτόμαστε από ένα παρελθόν αναξιοπιστίας και φαυλότητας σε επίπεδο διοίκησης, όχι φυσικά σε επίπεδο επιστημονικής εργασίας.

Το λέμε πάρα πολλές φορές αυτό: Οι εξαιρετικοί επιστήμονες του ΚΕΕΛΠΝΟ συνεχίζουν και τώρα να προσφέρουν σπουδαίο έργο προστασίας της δημόσιας υγείας και είμαστε ευγνώμονες γι’ αυτό. Νομίζω ότι οι έντιμοι υπάλληλοι και επιστήμονες του ΚΕΕΛΠΝΟ θέλουν αυτή την εξυγίανση. Αυτό, αγαπητέ συνάδελφε, θα προχωρήσει με κάθε τρόπο. Είναι ζήτημα τιμής και αξιοπρέπειας για όλους μας.

Επίσης, νομίζω ότι πολύ εύκολα βγήκατε να θριαμβολογήσετε ότι το πόρισμα των ορκωτών λογιστών, κατά την άποψή σας, είναι αθωωτικό.

Εσείς, δηλαδή, κύριε Γεωργιάδη, τις λογιστικές διαφορές των 90 εκατομμυρίων ευρώ τις θεωρείτε ότι είναι αθώες; Ξέρετε τι σημαίνει πολύ απλά; Εγώ δεν είμαι λογιστής φυσικά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εγώ είμαι.

**ΑΝΔΡΕΑΣ ΞΑΝΘΟΣ (Υπουργός Υγείας):** Εσείς δεν ξέρω αν είστε. Ξέρω άλλα επαγγέλματα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Με την άδεια του Προεδρείου, να σας πω.

**ΑΝΔΡΕΑΣ ΞΑΝΘΟΣ (Υπουργός Υγείας):** Εγώ, λοιπόν, αυτό το οποίο ξέρω και μπορώ να αντιληφθώ είναι ότι οι λογιστικές διαφορές υποκρύπτουν δαπάνες μη συμβατές με τον σκοπό του φορέα. Αυτό, λοιπόν, εντοπίζουν οι ορκωτοί λογιστές.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Η κ. Ξενογιαννακοπούλου το έκανε.

**ΑΝΔΡΕΑΣ ΞΑΝΘΟΣ (Υπουργός Υγείας):** Αυτό σημαίνει φαύλη διαχείριση, αυτό δεν αποδεικνύει αθωότητα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Η κ. Ξενογιαννακοπούλου το έκανε.

**ΑΝΔΡΕΑΣ ΞΑΝΘΟΣ (Υπουργός Υγείας):** Κατά την άποψη μου αποδεικνύει και επιβεβαιώνει ότι εδώ υπήρχε ένα πολύ μεθοδικό σχέδιο ξεπλύματος χρήματος και αξιοποίησης των χρημάτων του δημοσίου για άλλους σκοπούς.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 18.32΄ λύεται η συνεδρίαση για την προσεχή Πέμπτη 18 Οκτωβρίου 2018 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**